**Hăituiți de cuvinte**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când suntem hăituiți și de cuvinte,

Tranșați în „adevăr” sau „ficțiune”,

Lipsiți de-un firicel de rațiune,

Ciocnim paharul plin cu jurăminte.

Purtăm la gât doar talismanul vorbei,

Atingerea-i de gheață, ca oțelul.

Ea se strecoară-n jur, precum prâsnelul,

Și chiar imită-nțepătura cobrei.

Dar așezând noi fraze pe tocilă –

Țepușe vii, un armament – dezastru,

Nu ne-nălțăm spre un benefic astru,

Ci ne-atacăm pe noi, c-o escadrilă.

Nu pierdem bătălia, ci războiul,

Săpându-ne în lut, de-acum, morminte,

Dar scufundați în mâl cu luare-aminte,

Toți tragem după sine-n van noroiul...